प्रवक्ता हुवा ने कहा कि दलाई लामा का अरुणाचल दौरा निश्चित तौर पर चीन के असंतोष को हवा देगा। इससे भारत को कोई भी फायदा नहीं होने वाला है। चीन अपनी क्षेत्रीय संप्रभुता और कानूनी अधिकारों व हितों की रक्षा के लिए मजबूती से सभी जरूरी कदम उठाएगा। दूसरी ओर, नई दिल्ली ने चीन के सभी आरोपों को खारिज करते हुए दलाई लामा की अरुणाचल यात्रा को राजनीतिक रंग देने से बचने की सलाह दी। भारतीय विदेश मंत्रालय के प्रवक्ता गोपाल बागले ने कहा, ‘हम साफतौर पर कह चुके हैं कि दलाई लामा एक सम्मानित धर्म गुरु हैं। वह पूर्व में कई बार अरुणाचल का दौरा कर चुके हैं। हम यह अपील भी कर चुके हैं कि भारत में उनकी धार्मिक और आध्यात्मिक गतिविधियों को राजनीतिक रंग न दिया जाए और न ही उसे लेकर कोई कृत्रिम विवाद पैदा किया जाए।’